Hepatitis E-syfer steek die 4 000-kerf verby - Gesondheid - Republikein
Tuesday, May 21st, 12:15:20
Hepatitis E-syfer steek die 4 000-kerf verby
Swak geriewe, higiëne te blameer
12 December 2018 | Gesondheid
Die getal hepatitis E-gevalle landswyd is reeds meer as 4 000.
Op 25 November het die aantal gevalle wat in sewe streke oraloor die land aangemeld is, reeds op 3 973 gestaan.
Dié siekte het reeds die lewens van 34 mense geëis, waarvan 16 swanger vroue was.
Die uitslae van 634 moontlike gevalle van hepatitis E moet nog ­bevestig word.
Volgens 'n verklaring van die ministerie van gesondheid en maatskaplike dienste (MoHSS) is die meeste gevalle, naamlik 2 748, in Windhoek in die Khomasstreek aangemeld.
In die Erongostreek (Omaruru, Swakopmund, Usakos en Walvisbaai) staan die gevalle op 879, gevolg deur Okahao, Oshikuku, Outapi en Tsandi in die Omusatistreek met 142 gevalle.
Hoewel die uitbreking vir die eerste keer verlede jaar in November in Windhoek in die Khomasstreek aangemeld is, het die siekte intussen na nóg ses streke versprei, wat Oshana, Ohangwena, Oshikoto en Kavango-Oos insluit.
REISENDE SIEKES VERSPREI SIEKTE
Meer as 80% van die gevalle word met die Havana- en Goreangab- informele nedersettings in Windhoek verbind, waar inwoners wat die siekte reeds onder lede gehad het, hierheen gereis het. Havana en Goreangab is gesamentlik die siekte se episentrum.
Volgens die ministerie is die grootste dryfvere vir die verspreiding van die siekte ontlasting in die oopte, sowel as swak sanitasie en higiëne-praktyke.
Vorige epidemiologiese studies het gewys die areas in die geraakte informele nedersettings met onvoldoende infrastruktuur vir water en sanitasie (bv. kommunale krane en ­openbare toilette) is die swaarste deur die ­uitbreking getref.
Laasgenoemde toestande is ook van toepassing en soortgelyk aan die DRC- informele nedersetting op ­Swakopmund.
In 'n poging om die siekte hok te slaan, werk die ministerie nou saam met die Amerikaanse sentrums vir siektebeheer en –voorkoming.
Ten spyte van dié gesamentlike pogings en die voortgesette implementering van beheermaatreëls sê die ministerie nuwe gevalle word op 'n weeklikse basis aangemeld.
"Daar is 'n behoefte om die kennis, ingesteldheid en praktyke van die geraakte gemeenskappe wat hepatitis E betref, te verstaan in 'n poging om die implementering van gepaste ingrypings te rig," lui die verklaring.
'n Span van 13 dataversamelaars, ses toesighouers op grondvlak en drie drywers sal na verwagting oor 'n tydperk van nege dae sowat 640 huishoudings in Havana en Goreangab besoek om dié inwoners se praktyke en kennis oor die siekte te ondersoek.
Die span neem 'n toestemmings- en opnamevorm saam, wat in drie plaas­like tale (Oshiwambo, Otjiherero en Afrikaans) beskikbaar is om moont­like taalstruikelblokke te oorbrug.
Die studie se bevindinge sal op 'n gepaste forum aan die publiek ­oorgedra word.
Die ministerie het 'n beroep op die publiek gedoen om seker te maak veilige drinkwater, geriewe vir hande­was met seep en lopende water, en voldoende toiletgeriewe is by openbare byeenkomste beskikbaar.